LP’s besoek dán NkandlaPres. Jacob Zuma se privaat woning in Nkandla, KwaZulu-Natal Foto: @power987news, Twitter Die ad hoc-komitee wat aangestel is om die verslag te bestudeer, sal op 21 Julie met hul werk begin en die volgende dag Nkandla besoek. Nhleko sal die komitee ook self toespreek oor die verslag waarin hy bevind het dat pres. Jacob Zuma nie enige geld hoef terug te betaal vir die opgraderings by Nkandla nie. Nhleko se verslag weerspreek Thuli Madonsela, Openbare Beskermer, se verslag wat bevind het dat Zuma onbehoorlik gebaat het by die opgraderings by Nkandla en ŉ gedeelte van die R246 miljoen wat bestee is, moet terugbetaal. Corne Mulder, VF Plus-LP, het gesê die komitee wat verlede jaar Madonsela se verslag onder die loep moes neem, het ondanks ŉ beroep deur die opposisie geweier dat Madonsela self die komitee kom inlig oor haar verslag maar nou mag Nhleko self die komitee oor sy verslag kom inlig. “Miskien is hulle gelukkiger met hierdie verslag.” James Selfe, DA-LP, het gesê sy party is baie bekommerd oor Nhleko se verslag aangesien dit poog om Madonsela se verslag te vervang en dit volgens wet nie toelaatbaar is nie. Madonsela het self ook dié punt gemaak en gesê volgens haar verslag moes Nhleko bepaal hoeveel Zuma moet terugbetaal en nie of hy wel enigiets moet terugbetaal nie.